प्रतीक्षा संपली! मान्सून केरळमध्ये दाखल; आता महाराष्ट्रात कधी धडकणार?

Monsoon | यंदाच्या पावसाळ्याची सर्वाधिक प्रतीक्षा असलेली बातमी अखेर गुरुवारी मिळाली. नैर्ऋत्य मोसमी वाऱ्यांनी (मान्सून) ४ जून रोजी केरळमध्ये अधिकृतपणे प्रवेश केला आहे. नेहमीच्या वेळेपेक्षा यंदा मोसमी पावसाचे आगमन तीन दिवस उशिराने झाले असले तरी, आता त्याच्या पुढील वाटचालीसाठी अत्यंत अनुकूल वातावरण निर्माण झाले आहे. पुढील दोन ते तीन दिवसांत मान्सून गोव्याच्या संपूर्ण भागात, महाराष्ट्राच्या काही भागांत तसेच आंध्र प्रदेश, कर्नाटक आणि ईशान्य भारतातील राज्यांमध्ये पुढे सरकण्याची शक्यता भारतीय हवामान विभागाने (IMD) वर्तविली आहे.

साधारणपणे मोसमी पाऊस १ जून रोजी केरळ किनारपट्टीवर धडकतो. मात्र, यंदा समुद्रावरील आणि वातावरणातील काही बदलांमुळे त्याच्या आगमनाला काही दिवसांचा विलंब झाला. अखेर गुरुवारी सर्व आवश्यक हवामानविषयक निकष पूर्ण झाल्यानंतर हवामान विभागाने मान्सून केरळमध्ये दाखल झाल्याची अधिकृत घोषणा केली.

हवामान विभागाच्या माहितीनुसार, मान्सूनने आता अरबी समुद्रातील दक्षिण-पश्चिम आणि दक्षिण-पूर्व भाग, मध्य अरबी समुद्राचा काही भाग, लक्षद्वीप बेटे, केरळ आणि माहेचा संपूर्ण प्रदेश, कर्नाटक व तामिळनाडूचा काही भाग तसेच बंगालच्या उपसागरातील विस्तृत क्षेत्र व्यापले आहे. यामुळे दक्षिण भारतात पावसाळ्याची औपचारिक सुरुवात झाली आहे.

हेही वाचा

ज्येष्ठ चित्रपट निर्माते पहलाज निहलानी यांचे वयाच्या ७६ व्या वर्षी निधन

हवामान स्थिती बळकट; दमदार वारे सक्रिय

मोसमी पावसाच्या आगमनासाठी आवश्यक असलेल्या हवामान स्थिती गेल्या दोन दिवसांत अधिक बळकट झाल्या होत्या. आग्नेय अरबी समुद्रावर संवहनी ढगांची मोठ्या प्रमाणात निर्मिती झाली, तसेच समुद्रसपाटीपासून सुमारे साडेचार किलोमीटर उंचीपर्यंत पश्चिमेकडील दमदार वारे सक्रिय झाले. खालच्या स्तरावरील या वाऱ्यांचा वेग ताशी २० ते २५ नॉट्स इतका नोंदविण्यात आला. याच काळात केरळमध्ये बहुतांश भागांत व्यापक आणि काही ठिकाणी मुसळधार पाऊस झाला, ज्यामुळे मान्सूनच्या आगमनाचा मार्ग सुकर झाला.

महाराष्ट्राकडे वेगाने प्रगती

हवामान विभागाने जाहीर केलेल्या मोसमी पावसाच्या उत्तरेकडील सीमारेषेनुसार (NLM) त्याची प्रगती आता वेगाने सुरू आहे. पुढील काही दिवसांत तो अरबी समुद्राच्या मध्य भागात आणखी पुढे सरकेल, ज्यामुळे गोव्याचा संपूर्ण प्रदेश मोसमी पावसाच्या प्रभावाखाली येईल.

त्याचबरोबर महाराष्ट्राच्या दक्षिण भागातही मान्सूनच्या आगमनासाठी अनुकूल परिस्थिती निर्माण होत आहे. सध्या विदर्भ, मराठवाडा आणि मध्य महाराष्ट्रातील अनेक भागांमध्ये ढगाळ वातावरण आणि स्थानिक पावसाच्या सरी कोसळत आहेत. मान्सूनच्या प्रगतीचा हाच वेग कायम राहिल्यास महाराष्ट्रातही लवकरच पावसाळ्याची अधिकृत सुरुवात होईल, असा अंदाज आहे.